七月十八日夜獨坐靜寄月出麻姑背開户徜徉夜久不寐
作者：周紫芝
朝代：宋

paragraphs: 秋日忽復翳，暮色横陂陁。
黯黯窗户暗，森森修竹多。
我懶不點燈，枯藤與婆娑。
青山忽吐月，隔竹翻金波。
須臾滿幽林，欸乃被巖阿。
開門望天漢，星宿方森羅。
秋風入梧楸，白露霑芰荷。
夜寒有驚鵲，飛鳴繞南柯。
蒼生願安枕，壯士方横戈。
誰能請纓劍，故地收關河。
我意忽不愜，鄰鷄復當歌。
詩成月巳落，奈此老狂何。